গালিব ইবনে আবদুল্লাহর অভিযান

গালিব ইবনে আব্দুল্লাহর অভিযান বা বনু মুর্রা অভিযান ছিল নবি মুহাম্মদ কর্তৃক প্রেরিত একটি সামরিক অভিযান, যা অষ্টম হিজরি সনের সফর মাসে সংঘটিত হয়। এতে সাহাবি গালিব ইবনে আবদুল্লাহর নেতৃত্বে ২০০ জন যোদ্ধার একটি দল বনু মুররা অধ্যুষিত ফাদাক অভিমুখে প্রেরণ করা হয়। এই অভিযানে মুসলিম বাহিনী বিজয় অর্জন করে এবং যুদ্ধলব্ধ সম্পদ হিসেবে অনেক গবাদিপশু হস্তগত হয়। 

 পটভূমি 

সপ্তম হিজরির শাবান মাসে বশির ইবনে সাদের নেতৃত্বে বনু মুররা অভিমুখে একটি অভিযান প্রেরণ করা হয়, যেখানে ৩০ জন মুসলিম যোদ্ধার মধ্যে ২৯ জনই নিহত হন এবং এই দলের নেতা বশির ইবনে সাদ আহত হয়ে অচেতন অবস্থায় পড়ে থাকেন, যার ফলে শত্রুপক্ষ তাঁকে মৃত মনে করে ফেলে রেখে যায়। মূলত বশির ইবনে সা'দের সাথীদের হত্যার প্রতিশোধস্বরূপ এই অভিযান প্রেরণ করা হয়।

 অভিযান 
অভিযানের লক্ষ্যে নবি মুহাম্মাদ প্রথমে জুবায়ের ইবনুল আওয়ামকে প্রস্তুত হওয়ার আদেশ করেন। তাকে নির্দেশ দেন যে, “তুমি অগ্রসর হতে থাকবে, যতক্ষণ না বশির ইবনে সা‘দের সাথীদের আক্রান্ত স্থানে পৌঁছাও। যুদ্ধে আল্লাহ যদি তোমাকে তাদের উপর বিজয় দান করেন, তাহলে তাদের কাউকে অবশিষ্ট রেখো না।” তার সাথে ২০০ মুসলিম সৈন্য প্রস্তুত করা হয় এবং তার হাতে একটি পতাকা (লিওয়া) অর্পণ করা হয়। তবে তাদের যাওয়ার সময়ই গালিব ইবনে আবদুল্লাহ কাদিদ নামক স্থান থেকে একটি অভিযান শেষে মদিনায় ফিরে আসেন। তখন নবি জুবায়েরকে বলেন, “তুমি মদিনাতেই থাকো এবং তাঁর পরিবর্তে তিনি গালিব ইবনে আবদুল্লাহকে ২০০ জন সৈন্যসহ ফাদাক অভিমুখে প্রেরণ করেন। 

গালিব ইবনে আব্দুল্লাহ ২০০ যোদ্ধা নিয়ে রওনা হন। এতে উসামা ইবনে যায়িদ ও আলবা ইবনে জায়েদও ছিলেন। ফাদাকে পৌছে মুসলিম বাহিনী বশির ইবনে সা'দ ও তাঁর সাথীদের উপর আক্রমণকারী বনু মুররা গোত্রের উপর হামলা চালায়। ফলে উভয়ের মাঝে সংঘর্ষ হয় এবং এতে শত্রুপক্ষের কয়েকজন যোদ্ধা নিহত হয়। এরপর শত্রুদের গবাদি পশু ও অন্যান্য সম্পদ জব্দ করা হয়।

ইবরাহিম ইবনে হাওয়িসা তার পিতার মাধ্যমে বর্ণনা করেন, তিনি বলেন “আল্লাহর নবি আমাকে গালিব বিন আব্দুল্লাহর নেতৃত্বে একটি অভিযানে প্রেরণ করেন, যা বনু মুররা গোত্র অভিমুখে গিয়েছিল। আমরা সকালে তাদের উপর আক্রমণ চালাই। আমাদের নেতা আমাদের নির্দেশ দেন যে, আমরা সবাই যেন একত্রে থাকি। তিনি আমাদের বলেন, তোমরা আমাকে অবাধ্য করো না। কারণ যে ব্যক্তি আমার আজ্ঞা মেনে চলে, সে আমার সাথে রয়েছে। আর যে ব্যক্তি অবাধ্য হবে, সে আমাকেও অবাধ্য করবে। তোমরা যখন আমার অবাধ্য হবে, তখন তোমরা নবিরও অবাধ্য হবে। এরপর আমরা যুদ্ধে শত্রুদের হারিয়ে দিলাম।”

রওযাতুল আহবাব গ্রন্থে বর্ণিত হয়েছে, উসামা ইবনে জায়িদ নাহিক ইবনে মির্দাসের পিছু নেন। যখন উসমান তাকে ধরে মারতে উদ্যত হন, তখন নাহিক বলেন, "লা ইলাহা ইল্লাল্লাহ।" এরপরও উসামা তাকে হত্যা করেন। পরে উসামা গালিবকে এই ঘটনা জানান। গালিব তার নিন্দা করেন এবং বলেন যে, “তুমি কেন তাকে হত্যা করলে?” যখন তারা মদিনায় ফিরে আসেন, উসামা নবির কাছে এ ঘটনা বর্ণনা করেন। জবাবে নবি বলেন, “তুমি কি এমন ব্যক্তিকে হত্যা করেছ, যিনি ‘লা ইলাহা ইল্লাল্লাহ’ বলেছিল? উসামা বলেন, হ্যাঁ। [আমার মনে হয়] তিনি এটি তরবারি থেকে রক্ষার জন্য বলেছিলেন। নবি তাকে বলেন, "তুমি কি তার হৃদয় ছিঁড়ে দেখনি যে, সে সত্যি বলছে নাকি মিথ্যা?" মূলত নাহিক বনু মুররা ইবনে আউফ গোত্রের মধ্যে একমাত্র মুসলমান ছিলেন। মুসলিম বাহিনীর আগমনের খবর শুনে গোত্রের সবাই পালিয়ে গেলেও তিনি সেখানে থেকে যান; কারণ তিনি মুসলিম ছিলেন।

 আরো দেখুন 

 মুহাম্মদের নেতৃত্ব ও শাসনব্যবস্থা
 মুহাম্মাদের সামরিক জীবন
 মুহাম্মাদের নেতৃত্বে যুদ্ধের তালিকা

 তথ্যসূত্র 
বিষয়শ্রেণী:মুহাম্মাদ কর্তৃক নির্দেশিত অভিযান
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:ইসলামের ইতিহাস
বিষয়শ্রেণী:৭ম শতাব্দীতে ইসলাম